– Мәҫәлән, проза тураһында фәнни күҙлектән сығып яҙылған китап юҡ. Поэзия, драматургия бар, проза хаҡында юҡ. Әнүр Вахитовтыҡы бар ҙаһа тиерһегеҙ, әлбиттә, уның докторлыҡҡа әҙерләгән хеҙмәте ҡалды, ул проза буйынса беҙҙең иң ҙур ғалим ине. Ул киткәйне, бөттө лә ҡуйҙы. Шәп кеше ине ул, дуҫым булды Әнүр. “Ағиҙел”дә беҙ уның менән бер нисә ай бергә эшләп алдыҡ. Шунан ул аспирантураға китте. Әүҙем эшләне. Аҙаҡ Роберт Байымовтың да төплө генә мәҡәләләре баҫылды, тик проза тураһында тотош айырым китаптар булманы тимәксемен.